REPUBLIKA SRBIJA

NARODNA SKUPŠTINA

Odbor za ljudska i manjinska prava

i ravnopravnost polova

08 Broj: 06-2/176-16

16. septembar 2016. godine

B e o g r a d

Z A P I S N I K

SA DRUGE SEDNICE ODBORA ZA LjUDSKA I MANjINSKA PRAVA I RAVNOPRAVNOST POLOVA

ODRŽANE 08. SEPTEMBRA 2016. GODINE

 Sednica je počela u 11 časova.

 Sednicom je predsedavao predsednik Odbora Meho Omerović.

 Sednici su prisustvovali: Nikola Jolović, Milanka Jevtović Vukojičić, Ljibuška Lakatoš, Milena Turk, Ljiljana Malušić, Olivera Ognjanović, Stefana Miladinović, Tatjana Macura, Maja Videnović, Marija Janjušević, Enis Imamović i Olena Papuga, članovi Odbora.

 Sednici nisu prisustvovali članovi Odbora: Milosav Milojević, Novica Tončev, Marina Ristić i Elvira Kovač.

 Sednici su prisustvovali: Ivana Nikolić i Fatmir Hasani, zamenici članova Odbora.

 Predsednik Odbora je konstatovao da su ispunjeni uslovi za rad i odlučivanje, te je predložio sledeći

D n e v n i r e d:

1. Razmatranje Predloga plana rada Odbora za ljudska i manjinska prava i ravnopravnost polova za 2016. godinu;
2. Razno.

 Pre prelaska na glasanje o predloženom Dnevnom redu, predsednik Odbora je obavestio članove Odbora da je Odbor dobio dopis Poslaničke grupe Dosta je bilo sa zahtevom da se kao posebna tačka dnevnog reda ove sednice uvrsti pitanje pristupačnosti mestu za sedenje u velikoj skupštinskoj sali narodnoj poslanici Ljupki Mihajlovskoj, kao i da je identičan dopis ova poslanička grupa dostavila i Odboru za administrativno-budžetska i mandatno-imunitetska pitanja. On je istakao da ćemo ovo pitanje razmatrati u okviru tačke Razno.

 Članovi Odbora su jednoglasno PRIHVATILI predloženi Dnevni red.

 Pre prelaska na rad po utvrđenom Dnevnom redu, predsednik Odbora je stavio na glasanje zapisnik sa prve sednice Odbora.

 Odbor je usvojio zapisnik sa prve sednice Odbora.

 PRVA TAČKA– Usvajanje Plana rada Odbora za ljudska i manjinska prava i ravnopravnost polova za 2016. godinu

 Predsednik Odbora je predložio da Planom rada Odbora za 2016. godinu, a koji podrazumeva period od septembra do decembra 2016. godine, budu predviđene aktivnosti koje se odnose na: praćenje stanja u oblasti zaštite prava LGBT osoba (septembar 2016. godine), održavanje sednice Odbora van sedišta koja bi se odnosila na borbu protiv nasilja nad ženama u porodičnim i partnerskim odnosima (krajem septembra 2016. godine), ekspertsku podršku sa ciljem da se pomogne Odboru u formulisanju amandmana radi unapređenja zakonodavstva koje se odnosi na borbu protiv nasilja nad ženama i u porodici (oktobar i novembar 2016. godine), dvodnevni seminar za članove i zamenike članova Odbora, nakon koga bi bila održana sednica van sedišta (početkom/sredinom oktobra 2016. godine), unapređenje saradnje sa nezavisnim državnim organima i praćenja primene njihovih preporuka (novembar/ decembar 2016. godine), saradnju sa Kancelarijom za ljudska i manjinska prava (tromesečno), međunarodnu i regionalnu saradnju sa parlamentarnim telima nadležnim za ljudska prava, praćenje sprovođenja presuda Evropskog suda za ljudska prava (decembar 2016. godine). On je istakao da će Misija OEBS-a u Srbiji podržati organizovanje pojedinih od navedenih aktivnosti.

 Tatjana Macura je podsetila na to da je zamenica člana Odbora gđa Ljupka Mihajlovska izjavila da bi želela da dolazi na sednice Odbora, pa tako i na sednicu van sedišta, pa je skrenula pažnju da se vodi računa o tome kakva je pristupačnost mesta na koja ćemo odlaziti.

 Marija Janjušević je postavila pitanje zbog čega je na prvom mestu u Predlogu plana rada Odbora pitanje koje se odnosi na LGBT osobe. Ona je istakla da Pokret Dveri smatra da elementarna ljudska prava moraju biti zagarantovana svima, da su prava LGBT osoba dovoljno zagarantovana i postavila je pitanje zbog čega praviti iznimke kada su u pitanju LGBT osobe i zbog čega im pridavati poseban značaj. Naročito je istakla da trenutno imamo problem da nam se deca ubijaju zbog nemaštine, da se 50.000 dece manje rodi u Srbiji i da imamo velik broj ugroženih grupa i navela je primer romske populacije, problem osoba sa invaliditetom, diskriminaciji porodice koje ne mogu da ostvare dodelu materijalnih sredstava, diskriminaciji Srba sa Kosova i još mnogo toga. Takođe je istakla da oni osuđuju bilo kakvo nasilje i diskriminaciju, ali da LGBT ne treba da traže nikakve povlastice, već da u sklopu osnovnih ljudskih prava ostvaruju ista kao i ostali građani Republike Srbije.

 Meho Omerović je odgovorio da će se Odbor baviti i drugim pitanjima, a da je reč o redosledu koji podrazumeva hronološki redosled, a ne po prioritetima.

 Marija Janjušević je istakla da, što se tiče hronologije događaja, propustili smo polazak dece u školu i da za decu sa posebnim potrebama još uvek nemamo pedagoške asistente. Ispratili smo para-olimpijce u Rio, postavlja se pitanje ko je od nas bio da im poželi srećan put i uspeh. Već 10. septembra, u subotu, imamo Paradu hrabrosti - parada lica sa invaliditetom. Takođe sledi i Nedelja porodice.

Maja Videnović je istakla da podržava inicijativu da Odbor usvoji plan rada i iznela dva predloga: jačanje saradnje sa nevladinim organizacijama, kao i organizovanje javnog slušanja na temu slobode mišljenja i izražavanja.

 Enis Imamović je predložio dopunu Plana rada Odbora, s obzirom da sledi izbor sudija u osnovnim i prekršajnim sudovima, jer su već pristigli predlozi Visokog saveta sudstva. S tim u vezi istakao je da Odbor treba da razmatra i to pitanje sa stanovišta zaštite ustavnog i zakonskog načela obezbeđivanja ravnomernog učešća pripadnika nacionalnih manjina, odnosno njihove zastupljenosti u državnim organima sa javnim ovlašćenjima. U prvom redu misli na sud, tužilaštvo i policiju, kao i druge organe sa javnim ovlašćenjima, a naročito u onim područjima gde pripadnici nacionalnih manjina žive u značajnom broju. Istakao je da je Izveštaj Evropske komisije o napretku Srbije upravo definisao taj problem, a naročito kad je u pitanju zastupljenost Bošnjaka i Albanaca u sudovima i policiji. Kako bismo otklonili te sugestije Evropske komisije koji su nam dati i kako bismo u svetlu otvorenih poglavlja 23 i 24 što pre otklonili te prepreke naše zemlje njenom evropskom putu, smatra da kao Odbor možemo dati veoma značajan doprinos. Takođe je istakao da je prilikom predhodnih izbora sudija i tužilaca u tužilaštvima u osnovnim i prekršajnim sudovima nije vođeno računa o zastupljenosti Bošnjaka u Novom Pazaru u sudovima koji se nalaze na teritoriji Sandžaka. Izneo je očekivanje da će Odbor u najskorije vreme imati ovu tačku dnevnog reda.

 U diskusiji su učestvovali i: Ljiljana Malušić, Milanka Jevtović Vukojičić i Fatmir Hasani, koji su podržali donošenje Plana rada Odbora.

 Pošto nije bilo drugih učesnika u raspravi, predsednk Odbora je stavio na glasanje Plan rada Odbora, uz dopunu koju su predložili Maja Videnović i Enis Imamović. Članovi Odbora su jednoglasno USVOJILI Plan rada Odbora do kraja 2016. godine.

 DRUGA TAČKA - Razno

 Tatjana Macura je upoznala članove Odbora sa dopisom Poslaničke grupe Dosta je bilo koji se odnosi na pitanje pristupačnosti mestu za sedenje u velikoj skupštinskoj sali narodnoj poslanici Ljupki Mihajlovskoj. Navela je da su nekoliko puta upućivali zahteve Odboru za administrativno-budžetska i mandatno-imunitetska pitanja, ali oni nisu bili stavljeni na dnevni red. Smatra da se ovo pitanje odnosi i na ostvarivanje ljudskih prava, zbog čega je nadležan i ovaj odbor. Ona je istakla da od početka rada 11. saziva Narodne skupštine poslanica Ljupka Mihajlovska u velikoj skupštinskoj sali nije imala mogućnost da sa pristupačnog mesta koristi jedinicu za glasanje; da joj je pristupačno bilo samo mesto za sedenje u poslednjem redu sektora 1, na mestu koje je namenjeno za sedenje skupštinskih službi i samim tim nema instalirane jedinice za glasanje; da je tokom letnjeg renoviranja Skupštine, na tom mestu instalirana jedna jedinica za glasanje, ali problem odvojenosti poslanice Ljupke Mihajlovske od poslaničke grupe kojoj pripada time nije rešen. Ona i dalje sedi, kako je navela u "magarećoj klupi". Istakla je potrebu da se poslanička grupa Dosta je bilo preseli na adekvatno mesto u skupštinskoj sali - prva četiri reda u sektoru 2, koji je dostupan preko jedine platforme u velikoj sali Narodne skupštine. Istovremeno je pomenula druge aktivnosti koje se tiču renoviranja Narodne skupštine. Zaključila je da narodna poslanica Mihajlovska mora da sedi zajedno sa svojom poslaničkom grupom. Dalje je navela da ona ima problem pristupačnosti i sa prostorijama koje su ovoj poslaničkoj grupi dodeljene u zgradi Narodne skupštine u ulici Kralja Milana. Stoga je predložila da ovaj odbor glasa i dostavi mišljenje Odboru za administrativno-budžetska i mandatno-imunitetska pitanja da se ovo pitanje reši, uz zahtev da to mišljenje bude dostavljeno najkasnije 24 sata ranije, tj. pre održavanja sednice tog odbora.

 Predsednik Odbora je ukazao da se za raspored sedenja mogu obratiti generalnom sekretaru, kao i Odboru za administrativno-budžetska i mandatno-imunitetska pitanja. Takođe je podsetio i na nadležnost Odbora za rad, socijalna pitanja, društvenu uključenost i smanjenje siromaštva. On lično smatra da ovde ne postoji diskriminacija prema narodnoj poslanici Ljupki Mihajlovskoj jer nije učinjeno ništa što bi njoj onemogućilo da radi, da bude u sali i da glasa. Ovaj odbor, kao radno telo Narodne skupštine, ne može doneti zaključak u kome bismo dali mišljenje kojim se Narodna skupština optužuje da ugrožava pravo narodnoj poslanici i ne postoji nikakav osnov i razlog da mi kao odbor možemo takav zaključak da donesemo.

 Sednica je zaključena u 12.30 časova.

SEKRETAR ODBORA PREDSEDNIK ODBORA

 Rajka Vukomanović Meho Omerović